text: কলকাতায় রাজ্জাককে সম্মাননা, সেরা নায়ক শাকিব | Weeklysaturday
  Home আমাদের পরিবার কলকাতায় রাজ্জাককে সম্মাননা, সেরা নায়ক শাকিব
  কলকাতার নজরুল মঞ্চে গত রোববার বসেছিল তারকাখচিত টেলিসিনে সম্মাননা প্রদানের ১৬তম আসর। সেখানে আজীবন সম্মাননা পান নায়করাজ রাজ্জাক, সেরা নায়কের স্বীকৃতি পান শাকিব খান। এ ছাড়া বাংলাদেশ থেকে সেরা চলচ্চিত্র হয়েছে অমিতাভ রেজা পরিচালিত চলচ্চিত্র 'আয়নাবাজি'। আর সেরা অভিনেতা হিসেবে পুরস্কৃত হয়েছেন 'আয়নাবাজি'খ্যাত চঞ্চল চৌধুরী।
  পুরস্কার গ্রহণের আগে শাকিব খান এ প্রতিনিধিকে বলেন, 'আমার অনেক ভালো লাগছে যে কলকাতায় এসে আমি পুরস্কারটি নিচ্ছি। এখানে আমাকে সেরা নায়ক হিসেবে পরিচয় করিয়ে দেওয়া হচ্ছে। এটা আমাদের কাজের ফল। কারণ, বাংলাদেশের মানুষ ঘরে টিভি দেখে, সেখানে দেখেই কলকাতার একজন শিল্পী বাংলাদেশে স্টার হয়ে যেতে পারে। আর কলকাতায় আমাদের কোনো টিভি চ্যানেল চলে না। যে কারণে এখানে এসে ছবিতে অভিনয় করতে হয়, তারপর কলকাতার সিনেমা হলে আমাদের ছবি মুক্তি দেওয়া হয়, এরপর আমরা এখানে পরিচিতি পাই। আমি ভাগ্যবান যে মাত্র দু-একটি যৌথ প্রযোজনার ছবি করেই এখানে আমাকে স্বীকৃতি দিচ্ছে।'
  সেরা নায়কের স্বীকৃতি পান শাকিব খান।
  যৌথ প্রযোজনার 'শিকারি' ছবিতে অভিনয় করে শাকিব এই পুরস্কার পান। তিনি আরো বলেন, 'আমি আজ একদিনে শাকিব খান হইনি। বাংলাদেশের টেকনিশিয়ান, সহশিল্পী আর দর্শকের ভালোবাসার ফল এই শাকিব খান। আমার এই পুরস্কার আমি দেশের মানুষকে উৎসর্গ করলাম। সবাই দোয়া করবেন, আমি যেন বিশ্ববাসীর কাছে বাংলা ছবি নিয়ে যেতে পারি।'
  অনুষ্ঠানে সংগীতের জন্য আইয়ুব বাচ্চু, হাবিব ওয়াহিদ ও কনাকে পুরস্কার দেওয়া হয়। বাংলাদেশের রাজ্জাকের পাশাপাশি কলকাতার রণজিৎ মল্লিককেও আজীবন সম্মাননা দেওয়া হয় এবারের টেলিসিনে অ্যাওয়ার্ডে।
  এর আগের বছরগুলোতে বাংলাদেশের জয়া আহসান ও নায়ক ফেরদৌস এ পুরস্কার পেয়েছেন।
  টেলিভিশন ও সিনেমার শিল্পী-কলাকুশলীদের নিয়ে ২০০০ সাল থেকে এই অনুষ্ঠানের আয়োজন করা হচ্ছে। চারটি বিভাগে ১৮টি শাখায় এই পুরস্কার দেওয়া হয়।